กูรูจับมือเชียร์ PLAT เทคนิคมาเต็ม จับตาเป้า 3-5 ปี รายได้โตเท่าตัว
ราคาหุ้น PLAT ซื้อขายรอบเช้าปรับตัวขึ้นสวนทางตลาดโดยรวม ขณะที่โบรกเกอร์ส่วนใหญ่มองเทคนิคเริ่มทรงตัว ระยะสั้นมีจังหวะรีบาวด์ขึ้นหาแนวต้านตามการเพิ่มขึ้นของมูลค่าซื้อขาย ด้านผู้บริหารมั่นใจไตรมาสแรกโต ชูประเด็นลงทุนเพิ่ม ตั้งเป้า 3-5 ปี รายได้โตจากปี 57 เท่าตัว
8 เม.ย. 2558

ผู้สื่อข่าวรายงานว่า ราคาหุ้นบริษัท เดอะ แพลทินัม กรุ๊ป จำกัด (มหาชน) หรือ PLAT ณ เวลา 11.37 น. อยู่ที่ 6.20 บาท บวก 0.15 บาท หรือ 2.48% สูงสุดที่ 6.30 บาท ต่ำสุดที่ 6.00 บาท มูลค่าซื้อขายที่ 235.97 ล้านบาท ขณะที่ดัชนีตลาดหุ้นไทยโดยรวมลบ 0.06%

 
บล.ฟินันเซีย ไซรัส ระบุในบทวิเคราะห์ (7 เม.ย.) ว่า หลังจากราคา PLAT ไหลลงต่อเนื่องตั้งแต่เข้ามาเทรดใหม่ จนช่วงสัปดาห์ที่แล้วเริ่มมีจังหวะแกว่งทรงตัวได้บ้าง และมีรีบาวด์ขึ้นพร้อมวอลุ่มในช่วงท้ายสัปดาห์ก่อนแม้จะขึ้น XD ไป ทำให้รูปแบบกราฟราคาและการฟอร์มตัวของ Indicators ต่างๆ อยู่ในเกณฑ์ที่ดี ดังนั้นถ้าไม่ย้อนต่ำกว่าแนวรับอีก มีลุ้นดีดขึ้นหาแนวต้าน 6.30-6.35, 6.50-6.70 ให้ทำกำไรได้ ส่วนแนวรับอยู่ที่ 6-5.90 บาท
บล.เคทีบี (ประเทศไทย) ระบุในบทวิเคราะห์ (7 เม.ย.) ว่า โครงสร้างราคา PLAT ที่คาดว่าน่าจะจบการพักตัวลง และกำลังเข้าสู่ขาขึ้นรอบใหม่ที่น่าสนใจ จากตัวช่วยสัญญาณที่ขายมากเกินไป และกราฟแท่งเทียนที่แสดง Bullish Engulfing รวมถึงเพิ่มขึ้นของ Volume คำแนะนำ ซื้อเก็งกำไร แนวรับ 5.85-6.00 บาท แนวต้าน  6.20-6.30 / 6.55 บาท
บล.กรุงศรี ระบุในบทวิเคราะห์ (7 เม.ย.) ว่า ราคาหุ้น PLAT มีโอกาสดีดตัวในระยะสั้น แนะนำซื้อขายที่กรอบแนวต้าน 6.45 และแนวรับ 6.00 บาท จุด stop loss หากต่ำกว่า 5.90 บาท
 
ขณะที่ก่อนหน้านี้ นายสมบูรณ์ วงศ์รัศมี กรรมการผู้จัดการ PLAT คาดว่าผลประกอบการไตรมาส 1/58 มีแนวโน้มเติบโตขึ้นจากไตรมาส 1/57 ที่มีรายได้รวม 307 ล้านบาท และมีกำไรสุทธิ 80 ล้านบาท จากแรงหนุนของธุรกิจโรงแรม นอกจากนี้ตั้งแต่เดือน ม.ค.58 บริษัทยังเข้าไปบริหารโครงการ เดอะ วอร์ฟ สมุย ซึ่งได้รับความนิยมจากนักท่องเที่ยวเป็นอย่างดี ส่วนธุรกิจเช่าพื้นที่ยังคงสร้างรายได้อย่างมั่นคง รวมถึงธุรกิจอาหารและเครื่องดื่ม ยังทำรายได้อย่างต่อเนื่องจากจำนวนผู้ใช้บริการศูนย์การค้าที่เพิ่มขึ้น
จากแนวโน้มผลประกอบการไตรมาส 1/58 ที่จะออกมาดี จึงเชื่อว่าทั้งปีนี้ทั้ง 3 ธุรกิจหลักจะได้รับผลดี นอกจากนี้ บริษัทยังมีแผนพัฒนาโครงการใหม่ในอนาคต เช่น โครงการตลาดนัดติดแอร์ เดอะ มาร์เก็ต บาย แพลทินัม ซึ่งมีขนาดใหญ่กว่าแพลทินัมปัจจุบันกว่า 3 เท่า คาดว่าเริ่มเปิดดำเนินการได้ในไตรมาส 3/60 ตั้งเป้าทำรายได้กว่า 1,000 ล้านบาทต่อปี
ส่วนโครงการโรงแรม Holiday Inn Express ระดับ 3 ดาว และโรงแรม Holiday Inn Resort ระดับ 4 ดาว ริมหาดเกาะสมุย คาดว่าจะเปิดดำเนินการได้ในช่วงปลายปี 60 และ 61 ตามลำดับ รวมทั้งโครงการบริหารจัดการสำหรับทางเชื่อมระหว่างสถานีรถไฟฟ้า BTS ชิดลม, ศูนย์การค้าอาคารพลาซ่าที่สำคัญในย่านราชประสงค์ และอาคารแพลทินัม แฟชั่นมอลล์ ในชื่อโครงการ Bangkok Skyline ที่จะช่วยสนับสนุนรายได้ของบริษัทให้เติบโตแข็งแกร่งยิ่งขึ้น โดยคาดว่าใน 3-5 ปี รายได้ของบริษัทจะเติบโตถึง 1 เท่าตัวจากปี 57